《夏公酉家藏老高村田乐教学图》
宋代·郭祥正

高生妙画世所知，君藏两幅尤瑰奇。春回老柳未全绿，和气盎盎微风吹。

负暄当案谁氏子，坐以训诂传童儿。麻鞋破穿十指露，纻衫短袖乌巾攲。

眼吻开张手捉笔，叱怒底事扬其威。两童分争迭相挽，彼二稚子傍观窥。

一童独卧守书卷，性习已见分醇醨。皤然老叟醉兀兀，二孙侧立犹扶持。

馀皆伶官杂村妓，插笛放鼓陈威仪。三犬奔来吠欲齧，二人惊顾方攒眉。

伶家有子少亦黠，两手据鞍驴载之。尊卑向背极精妙，精妙得以意思惟。

田翁丰年固取乐，又能教子勤书诗。德泽涵濡赋敛绝，致我鼓腹咸熙熙。

画工亦画太平事，谁欲扰之生乱离。高生高生，不独爱尔之妙笔，对此颇思三代时。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。